钦定古今图书集成/明伦汇编/人事典/第078卷 > 《九愁赋》魏·曹植
## 钦定古今图书集成/明伦汇编/人事典/第078卷 > 《九愁赋》魏·曹植

“嗟离思之难忘，心惨毒而含哀。践南畿之末境，越引
领之徘徊。眷浮云以太息，顾攀登而无阶。匪徇荣而
愉乐，信旧都之可怀。恨时王之谬听，受奸枉之虚辞。
扬天威以临下，忽放臣而不疑。登高陵而反顾，心怀
愁而荒悴。念先宠之既隆，哀后施之不遂。虽危亡之
不豫，亮无远君之心。”刈桂兰而秣马，舍余车于西林。
“愿接翼于归鸿。嗟高飞而莫攀，因流景而寄言。响一
绝而不还，伤时俗之趋险，独怅望而长愁。感龙鸾而
匿迹，如吾身之不留。窜江介之旷野，独眇眇而沈舟。
思孤客之可悲，改予身之翩翔。岂天监之孔明，将时
运之无常。谓内思而自策，算乃昔之愆殃。以忠言而
见黜，信毋负于时王。俗参差而不齐，岂毁誉之可同，
兢昏瞀以营私”，害予身之奉公，共朋党而妒贤，俾予
济乎长江，嗟大化之移易，悲性命之攸遭，愁慊慊而
继怀，怛惨惨而情挽，旷年载而不回，长去君兮悠远，
御飞龙之蜿蜒，扬翠霓之华旌，绝紫霄而高骛，飘弭
节于天庭，披轻云而下观，览九土之殊形，顾南郢之
邦壤，咸芜秽而倚顿，“骖盘桓而思服。仰御骧以悲鸣，
纡予袂而长涕，仆夫感以失声，履先王之正路，岂淫
径之可遵，知犯君之招咎，耻干媚而求亲，顾旋复之
无𫐄，长自弃于遐滨，与麋鹿以为群，宿林薮之葳蓁，
野萧条而极望，旷千里而无人。民生期于必死，何自
苦以终身？宁作清水之沉泥，不为浊路之飞尘。践蹊
隧之”危阻，登岧峣之高岑。见失群之离兽，觌偏栖之
孤禽。怀愤激以切痛，苦回忍之在心。愁戚戚其无为。
游绿林而逍遥。临白水以悲啸，猿惊听而失条。亮无
怨而弃逐，乃余行之所招。